እንደሚታወቀው ባለፈው ሩብ ክፍለ ዘመን በተጓዝንበት መንገድ በመሠረታዊነት በህዝቦቻችን መካከል የቅራኔ ምንጮች እንዳይኖሩ በአስተማማኝ ሁኔታ መዝጋት በመቻላችን የራሳችንን ሰላም በአስተማማኝ ሁኔታ ከማረጋገጥ አልፈን ሌሎች በሰላም እጦት የሚሰቃዩ ህዝቦችን መታደግ የምንችል ብርቱ የሰላም ሃይል ሆነን ወጥተናል። ዓለምን ጭምር ያስገረመና በምሳሌነት እየተወሰደ ያለ ፈጣን፣ ተከታታይ እና ፍትሃዊነትን ያረጋገጠ የኢኮኖሚ ዕድገት ማስመዝገብ ችለናል፡፡ በግብርና፣ በጤና፣ በትምህርት፣ በመሰረተ ልማት፣ በኢንዱስትሪ፣ በሜጋ ፕሮጀክቶች፣ በዲፕሎማሲና በሌሎችም በርካታ ዘርፎች አመርቂ ውጤቶችን ማስመዝገብ የቻልነው እና የህዝቡ ህይወት ደረጃ በደረጃ እንዲሻሻል ያደረግነው በላቀ የህዝብ ተሳትፎ ውስጣዊ ጥንካሬያችንን አስተማማኝ ማድረግ በመቻላችን ነው።